Avocații fugarului Paul au susținut luni în fața instanței din Malta că cererea de extrădare a autorităților române se întemeiază pe o decizie coruptă, care ar putea duce la încălcarea drepturilor fundamentale, relatează Times of Malta.
A început procesul pentru aducerea în țară a autointitulatului Paul al României, iar avocații acestuia spun că cererea de extrădare ar încălca drepturile fundamentale fugarului, dar și că mandatul de arestare european este nul. Martorii citați de avocații lui Paul Lambrino susțin că proprietatea familiei regale a fost confiscată ilegal de naziști, potrivit ziarului maltez. De asemenea, avocații apărării au argumentat că Paul Lambrino „a fost hăituit timp de mulți ani”, în speranța că îi va fi aprobată eliberarea pe cauțiune. Ei au mai spus și că instanțele din România „au mințit” și că mandatul european de arestare se bazează pe această minciună.
Judecarea cauzei a fost amânată pentru săptămâna viitoare.
Paul Philippe al României a fost arestat pe 28 aprilie, în Malta, în baza unui mandat european. Acesta a fost condamnat în absență la 3 ani și 4 luni de închisoare pentru corupție și alte acuzații, după ce a fugit din țară înainte de a afla sentința, în 2020. Luni, 29 aprilie, fugarului i-a fost refuzată eliberarea pe cauțiune din cauza gravității acuzațiilor care i se aduc. Săptămâna trecută, surse judiciare, precizau că acesta depusese o nouă cerere de eliberare pe cauțiune.
Paul Lambrino este în prezent în custodia autorităților din Malta și va fi audiat pe 9 mai. Ministrul Justiției va continua demersurile pentru extrădarea lui în România. Alina Gorghiu a menționat că va discuta cu omologul său din Malta și că procedura de extrădare ar putea dura între 3 și 6 luni. Paul al României participa la un eveniment, organizat în Valletta, de Cavalerii de la Malta, în calitate de invitat atunci când a fost reținut e polițiști. Avocatul său a spus anterior că a fost „umilit în fața unor demnitari din toată Europa”. Ordinul Suveran Militar Ospitalier al Sfântului Ioan de Ierusalim din Rodos și din Malta a dezmințit orice legătură cu prințul.